Bugár, Béla, podpredseda NR SR (2016-10-12):
Prezentujme sa a hlasujme o tomto návrhu. (Hlasovanie.) Prítomných 138, za 93, proti 2, zdržalo sa 43 poslancov. Konštatujem, že Národná rada pridelila návrh zákona výborom, určila gestorský výbor, ako aj lehoty potrebné na prerokovanie tohto návrhu vo výboroch. Skôr, ako pristúpime k voľbe predsedu výboru, chcem vás informovať o ďalšom priebehu nášho rokovania. Chcem uviesť, že skupina poslancov Danko, Bernaťák, Baláž, Pamula, Jančula, Antošová a Gál vzala späť z legislatívneho procesu návrh novely zákona o dani z príjmov, tlač 272. Týmto sa stanovisko ústavnoprávneho výboru k tomuto návrhu stalo bezpredmetným. To bol, sa mi zdá, váš návrh. Potom sme dostali, teda bolo doručené uznesenie ústavnoprávneho výboru z dnešného dňa, v ktorom zaujal stanovisko k návrhom na vyslovenie súhlasu Národnej rady s medzinárodnými zmluvami, tlač 249 a 250. Výbor konštatuje, že rokovací poriadok neobsahuje také obmedzenia, ktoré by bránili Národnej rade prerokovať návrh, nový návrh vlády Slovenskej republiky na vyslovenie súhlasu s medzinárodnou zmluvou. Obmedzenie podľa § 96 ods. 3, to jest tých 6 mesiacov, sa nevzťahuje na prerokovanie medzinárodnej zmluvy. A čo sa týka ďalšieho rokovania, chcem vás informovať o požiadavkách členov vlády. A to minister dopravy, výstavby a regionálneho rozvoja listom požiadal o presun bodov 29 až 31, teda tlač 251, 240 a 172, na štvrtok 20. októbra 2016. V piatok je v Bruseli, pokiaľ mám dobrú informáciu. Minister zdravotníctva požiadal z dôvodu zahraničnej pracovnej cesty v piatok 14. októbra o preloženie bodov 36 až 38, tlač 245, 195 a 196, na budúci týždeň v stredu 19. októbra. A ministerka spravodlivosti taktiež z dôvodu zahraničnej pracovnej cesty 14. októbra požiadala o preloženie bodov 39 až 46 na stredu 19. októbra 2016. V prípade, že by sme dnes neukončili rokovania o bodoch pána ministra financií, tak budeme pokračovať ešte s týmito bodmi tento týždeň v piatok, tak ako sme sa dohodli od 9:00 do 19:00, ako aj bodom predsedu Rady pre rozpočtovú zodpovednosť a bodmi ministra práce a poslaneckými návrhmi, okrem novely rokovacieho poriadku, tlač 200, o ktorej ešte nemôžme rokovať, lebo samozrejme ústavnoprávny výbor zatiaľ neukončil rokovanie. Chcem sa opýtať, či je súhlas, všeobecný súhlas s týmto návrhom alebo mám nechať hlasovať. (Reakcie z pléna.) Áno. Áno? Nie. Nech sa páči, prezentujme sa a hlasujme. (Hlasovanie.) Prítomných 133 poslancov, za 83, proti 27, zdržalo sa 21, nehlasovali 2. Konštatujem, že návrh ďalšieho postupu bol schválený. A teraz teda pristúpime k rokovaniu o návrhu na voľbu predsedu Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby , tlač 286. Poslanci, teda členovia klubu poslancov za hnutie Obyčajní ľudia, nezávislé osobnosti navrhujú zvoliť za predsedu tohto výboru poslanca Gábora Grendela. Otváram rozpravu o tomto bode programu a pýtam sa, či sa hlási niekto do rozpravy. Ak nie, vyhlasujem rozpravu za skončenú. A chcem vás informovať, že podľa čl. 92 ods. 1 ústavy a príslušných ustanovení zákona o rokovacom poriadku predsedu výboru volíme tajným hlasovaním a to nadpolovičnou väčšinou hlasov prítomných poslancov. Pristúpime teda k tajnému hlasovaniu. Chcem vyzdvihnúť, že na hlasovacom lístku máte uvedené 3 možnosti – za, proti alebo zdržiavam sa hlasovania a hlasovací lístok bude platný, ak odovzdáte tak, že aspoň, teda ak jeden, z týchto troch možností, bude označený, to znamená, zakrúžkovaný jeden jediný, nie aspoň jeden jediný. Takže pristúpime k výkonu tajného hlasovania, samozrejme najprv by mali hlasovať skrutátori. (Akt tajného hlasovania.)